KOMISIJAS ĪSTENOŠANAS LĒMUMS (ES) 2022/101

(2022. gada 24. janvāris)

par Nīderlandes Karalistes dekrēta projektu par mazbērnu dzērieniem un mazbērnu pienu, kas paziņots saskaņā ar Eiropas Parlamenta un Padomes Regulas (EK) Nr. 1925/2006 12. pantu

(izziņots ar dokumenta numuru C(2022) 313)

(Autentisks ir tikai teksts nīderlandiešu valodā)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1925/2006 (2006. gada 20. decembris) par vitamīnu un minerālvielu, un dažu citu vielu pievienošanu pārtikai (1) un jo īpaši tās 11. panta 2. punkta b) apakšpunktu un 12. pantu,

tā kā:

(1) Ja nav izstrādāti Kopienas noteikumi, Regula (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai paredz, ka jāpaziņo un jānovērtē jauni valstu noteikumi, kas cita starpā attiecas uz dažu citu vielu lietošanas aizliegšanu vai ierobežotu lietošanu noteiktu pārtikas produktu ražošanā.

(2) Saskaņā ar Regulas (EK) Nr. 1925/2006 12. pantā paredzēto procedūru un saistībā ar 11. panta 2. punkta b) apakšpunktu Nīderlandes iestādes 2020. gada 28. jūlijā paziņoja Komisijai par dekrēta projektu, kurā ietverti noteikumi par pārtikas produktiem uz govs vai kazas piena olbaltumvielu bāzes, kuriem pievienoti vismaz viens vai vairāki vitamīni, minerālvielas vai citas vielas un kurus paredzēts lietot kā dzērienu maziem bērniem vecumā no viena līdz trim gadiem (Preču likuma dekrēts par mazbērnu dzērieniem un mazbērnu pienu).

(3) Dekrēta projekta 1. pantā ir sniegta “mazbērnu dzērienu” un “mazbērnu piena” definīcija.

(4) Dekrēta projekta 3. un 4. pantā ir noteiktas prasības attiecībā uz “mazbērnu dzērienu” un “mazbērna piena” sastāvu, tostarp dažu citu vielu (Regulas (EK) Nr. 1925/2006 2. panta 2. punkta izpratnē) izmantošanas ierobežojumi.

(5) Konkrētāk, dekrēta projekta 3. pantā ir noteiktas olbaltumvielu, lipīdu un ogļhidrātu prasības attiecībā uz minimālo sastāvu, kā noteikts Komisijas Deleģētās regulas (ES) 2016/127 (2) II pielikumā.

(6) Turklāt dekrēta projekta 4. pantā ir paredzēts, ka attiecībā uz dažām citām vielām piemēro Deleģētās regulas (ES) 2016/127 II pielikumā noteiktās sastāva prasības.

(7) Nīderlandes iestādes uzskata, ka pasākuma projekts ir pamatots ar cilvēku veselības aizsardzību. Precīzāk, Nīderlandes iestādes apgalvo, ka, lai nodrošinātu, ka mazi bērni patērē nekaitīgus “citu vielu” daudzumus, “mazbērnu pienam” un “mazbērnu dzērieniem” būtu jāatbilst tām pašām sastāva prasībām attiecībā uz “citām vielām”, kādas noteiktas saskaņotajos tiesību aktos par papildu ēdināšanas maisījumiem zīdaiņiem.

(8) Saskaņā ar Eiropas Parlamenta un Padomes Regulas (ES) Nr. 609/2013 (3) 12. pantu, kurā noteikts, ka Komisijai ir jāanalizē, vai ir vajadzīgi īpaši noteikumi par dzērieniem uz piena bāzes un līdzīgiem maziem bērniem paredzētiem produktiem, Komisija 2016. gada 31. martā pieņēma ziņojumu (4). Minētajā ziņojumā secināts, ka attiecībā uz šo pārtikas produktu kategoriju īpaši noteikumi nav nepieciešami, jo pareiza un pilnīga Eiropas Savienības pārtikas aprites tiesību aktu vispārējā regulējuma piemērošana var pienācīgi regulēt maziem bērniem paredzētu piena bāzes dzērienu sastāvu un paziņojumu par šo produktu īpašībām. Šādu secinājumu pamatā bija Eiropas Pārtikas nekaitīguma iestādes (“Iestāde”) 2013. gada zinātniskais ieteikums par maisījumiem maziem bērniem (5), kurā norādīts, ka šiem produktiem nav “īpašas nozīmes” un “[tos] nevar uzskatīt par nepieciešamiem, lai apmierinātu mazu bērnu uztura vajadzības” salīdzinājumā ar citiem pārtikas produktiem, kas var būt iekļauti to parastajā uzturā.

(9) Tāpēc no 2016. gada 20. jūlija dzērieni maziem bērniem uz piena bāzes tiek uzskatīti par parastu pārtiku, un tādējādi uz tiem attiecas vienīgi horizontālie Eiropas Savienības pārtikas aprites tiesību aktu noteikumi.

(10) Ja dalībvalsts rada šķērsli tirdzniecībai, tam nevajadzētu skart Līguma 34. un 36. pantu, un tam vajadzētu būt atbilstīgam un samērīgam ar sasniedzamo mērķi. Attiecībā uz proporcionalitāti pasākums nedrīkst pārsniegt to, kas ir nepieciešams, lai efektīvi aizsargātu pamatojamo mērķi.

(11) Nīderlandes iestādes nesniedz nekādus zinātniskus pierādījumus, lai pamatotu savu argumentu, ka valsts līmenī būtu jāievieš papildu noteikumi, un tās nepierāda un nepamato jebkādu risku cilvēka veselībai, kas rastos, ja “mazbērnu dzērieni” un “mazbērnu piens” neatbilstu šādām sastāva prasībām. Tā vietā tās paskaidro, ka Nīderlandes Veselības padome pašlaik veic pētījumus par uztura standartiem un par bērnu uzturu no dzimšanas līdz divu gadu vecumam un ka, pamatojoties uz šiem rezultātiem un ieteikumiem, var apsvērt dekrēta projekta pielāgošanu.

(12) Turklāt Nīderlandes iestādes nesniedza zinātniskus pierādījumus, kas liktu apšaubīt Iestādes 2013. gadā sniegto zinātnisko ieteikumu (6), uz kuru Komisija balstīja savus secinājumus 2016. gadā pieņemtajā ziņojumā. Secinājumos Komisijas 2016. gada ziņojumā par dzērieniem uz piena bāzes un līdzīgiem maziem bērniem paredzētiem produktiem tika konstatēts, ka nav nepieciešami īpaši noteikumi par sastāva prasībām, piemēram, tādi, kas iekļauti paziņotajā projektā attiecībā uz maziem bērniem paredzētu pārtiku.

(13) Tāpēc Nīderlandes iestādes nesniedz nekādu zinātnisku pamatojumu, kas pamatotu vajadzību noteikt īpašas sastāva prasības attiecībā uz “citām vielām” produktos, kurus tirgo kā “mazbērnu dzērienus” un “mazbērnu pienu”.

(14) Atbilstoši Regulas (EK) Nr. 1925/2006 12. panta 2. punkta noteikumiem Komisija 2020. gada 5. oktobrī apspriedās ar Pārtikas aprites un dzīvnieku veselības pastāvīgo komiteju.

(15) Ņemot vērā minētos apsvērumus, Komisija 2021. gada 27. janvārī saskaņā ar Regulas (EK) Nr. 1925/2006 12. panta 3. punktu sniedza negatīvu atzinumu par paziņoto projektu, jo īpaši attiecībā uz tā 3. un 4. pantu, un ir jāpiemēro minētās regulas 12. panta 3. punktā noteiktā procedūra.

(16) Tādēļ Nīderlandes iestādes būtu jālūdz nepieņemt attiecīgā dekrēta projekta 3. un 4. pantu, jo, pamatojoties uz iepriekš minētajiem apsvērumiem, tās nesniedza nepieciešamo pamatojumu to pieņemšanai, un par minētajiem pantiem Komisija 2021. gada 27. janvārī sniegusi negatīvu atzinumu.

(17) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

Vienīgais pants Nīderlandes Karaliste, pamatojoties uz Komisijas apsvērumiem negatīvajā atzinumā un šo lēmumu, nepieņem 3. un 4. pantu Preču likuma dekrēta projektu par mazbērnu dzērieniem un mazbērnu pienu, par kuru tā paziņoja Komisijai saskaņā ar Regulas (EK) Nr. 1925/2006 11. panta 2. punkta b) apakšpunktu un par kuru Komisija sniedza negatīvu atzinumu, ko Nīderlandes iestādēm paziņoja 2021. gada 27. janvārī. Šis lēmums ir adresēts Nīderlandes Karalistei.

Briselē, 2022. gada 24. janvārī Komisijas vārdā – Komisijas locekle Stella KYRIAKIDES

(1) OV L 404, 30.12.2006., 26. lpp.

(2) Komisijas Deleģētā regula (ES) 2016/127 (2015. gada 25. septembris), ar ko attiecībā uz īpašām sastāva un informācijas prasībām, kuras piemēro maisījumiem zīdaiņiem un papildu ēdināšanas maisījumiem zīdaiņiem, un attiecībā uz informācijas prasībām saistībā ar zīdaiņu un mazu bērnu ēdināšanu papildina Eiropas Parlamenta un Padomes Regulu (ES) Nr. 609/2013 (OV L 25, 2.2.2016., 1. lpp. ).

(3) Eiropas Parlamenta un Padomes Regula (ES) Nr. 609/2013 (2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).

(4) Komisijas ziņojums Eiropas Parlamentam un Padomei par maisījumiem maziem bērniem (COM(2016) 169 final).

(5) EFSA Diētisko produktu, uztura un alerģiju zinātnes ekspertu grupa, 2013. gads, Scientific Opinion on the nutrient requirements and the consumption of infants and early children in the European Union, EFSA Journal 2013;11(10):3408.

(6) Turpat.